Predkladacia správa

	Materiál sa predkladá na základe ponuky zahraničného partnera na účasť v mohonárodnom účelovom vojenskom zoskupení a bol spracovaný v spolupráci Ministerstva obrany Slovenskej republiky a Ministerstva zahraničných vecí Slovenskej republiky.

	Hoci sa 1. mája 2003 vojenská časť operácie mnohonárodnej koalície v Iraku skončila a režim Saddáma Husajna bol porazený, naďalej pretrváva potreba vojenskej prítomnosti v Iraku na zachovanie stabilného bezpečnostného prostredia.

Z tohto dôvodu je podpora bezpečnosti a stability v Iraku v súčasnosti kľúčovou úlohou pre koaličné sily. Tento proces má umožniť humanitárnu rekonštrukciu krajiny do doby, pokiaľ nová iracká administratíva nebude schopná prevziať samostatnú a účinnú kontrolu nad územím Iraku. V rámci povojnovej obnovy Irackej republiky budú vytvorené tri sektory – americký, britský a poľský. 

Dňa 12. mája 2003 Ministerstvo obrany Slovenskej republiky obdržalo pozvanie Poľskej republiky na pôsobenie v mnohonárodnej divízii v rámci stabilizačných síl v Irackej republike. Na základe analýzy možností ozbrojených síl SR a Slovensko môže zúčastniť na tejto operácii ženijnou jednotkou ozbrojených síl Slovenskej republiky v počte do 85 osôb. Hlavnou úlohou ženijnej roty ozbrojených síl Slovenskej republiky bude odmínovanie a odstraňovanie nástražných systémov na plochách a cestných komunikáciách. 

Vyslanie ženijnej jednotky ozbrojených síl SR do Iraku je uskutočňované na základe rezolúcie Bezpečnostnej rady OSN č. 1483/2003, ktorá vyzýva členské štáty OSN na aktívnu participáciu na obnove a rekonštrukcii Iraku a vytvorení stability a bezpečnosti ako základných podmienok na fungovanie nových demokratických inštitúcií.

Vzhľadom k časovej tiesni spracovania a predloženia materiálu na rokovanie vlády Slovenskej republiky, materiál nebol predložený na medzirezortné pripomienkové konanie.

Materiál nezakladá nároky na dodatočné výdavky zo štátneho rozpočtu a nemá vplyv na zamestnanosť.